Setsoto se ‘Lesotho’-burgemeester bedank | Netwerk24
Deur Marietjie Gericke 20 Desember 2019 17:19
Nthateng Maoke, omstrede uitvoerende burgemeester van die Setsoto-munisipaliteit (Ficksburg, Marquard, Senekal en Clocolan) het bedank.
Komane Koalane, nuwe burgemeester van die Setsoto-munisipaliteit by Ficksburg. Foto: Facebook
Dit het vroeër aan die lig gekom dat sy glo ’n burger van Lesotho is en dus nie kwalifiseer om ’n burgemeester in Suid-Afrika te wees nie.
Sugar Ramakarane, munisipale bestuurder van Setsoto, sê Komane Koalane, wat reeds by die munisipaliteit werk, is in haar plek as burgemeester aangestel.
Op die vraag of Maoke terug na Lesotho is omdat die swaard van deportering oor haar kop hang, sê Ramakarane hy glo nie dit is die geval nie.
“Sy appelleer teen dr. Aaron Motsoaledi (minister van binnelandse sake) se beslissing dat sy gedeporteer moet word. Die saak is sub judice.”
Netwerk24 het vroeër berig Maoke is volgens die departement van binnelandse sake nie ’n Suid-Afrikaanse burger nie en die departement wou ’n deporteringsbevel op haar bedien. Sy was egter nie by die werk toe amptenare daar opdaag om dit te doen nie.
Nthateng Maoke, voormalige burgemeester van die Setsoto-munisipaliteit wat nou bedank het. ’n Storm woed oor haar kop omdat daar beweringe is dat sy ’n Lesotho-burger is. Foto: Facebook
Volgens Siya Qoza, woordvoerder van die departement van binnelandse sake, het sy haar ook tot die hof gewend om te appelleer teen die departement se bevinding dat sy na Lesotho gedeporteer moet word. Haar lot is dus nou in die hande van die hof.
Meer oor: Lesotho | Burgemeester
Oudburgemeester wéér in hof weens veediefstal